ΓΡΑΠΤΗ ΕΡΩΤΗΣΗ E-2646/00

υποβολή: Erik Meijer (GUE/NGL) προς την Επιτροπή

(1 Αυγούστου 2000)

Θέμα: Κίνδυνοι, παρόμοιοι με εκείνους του αμιάντου, προερχόμενοι από μεταβατικές ίνες (transitional fibres) σε παιδικές κερομπογιές

Σύμφωνα με δημοσίευμα των New York Times της 14ης Ιουνίου 2000, η Επιτροπή Ασφάλειας Καταναλωτικών Προϊόντων (Consumer Product Safety Commission) εξέτασε πρόσφατα στις Ηνωμένες Πολιτείες 25 παιδικές κερομπογιές και ανακάλυψε ότι 21 από αυτές περιείχαν ουσία προσομοιάζουσα στον αμίαντο, γνωστή ως μεταβατική ίνα.

Αν και, κατά τις εκτιμήσεις της εν λόγω επιτροπής, ο κίνδυνος έκθεσης σε αμίαντο ή σε ουσίες που προσομοιάζουν στον αμίαντο είναι περιορισμένος, δεδομένου ότι ο αμίαντος ευρίσκεται συσκευασμένος μέσα σε κερί, θεωρείται απαραίτητη η ανάληψη δράσης, βάσει της αρχής της προφύλαξης, προκειμένου να προστατευθεί ηγεία των παιδιών.

Παλαιότερες μελέτες έχουν επίσης διαπιστώσει την παρουσία αμιάντου ή μεταβατικών ινών σε παιδικές κερομπογιές. Μεγάλοι κατασκευαστές τέτοιων προϊόντων στις Ηνωμένες Πολιτείες συμφώνησαν οικειοθελώς να αντικαταστήσουν αυτές τις ίνες εντός προθεσμίας ενός έτους.

Γνωρίζει η Επιτροπή αυτό το πρόβλημα που αφορά κερομπογιές που κατασκευάζονται εντός της Ευρωπαϊκής Ένωσης ή εισάγονται σε αυτήν; Εάν ναι, ποια δράση προτείνει η Επιτροπή για την αντιμετώπιση αυτού του ενδεχόμενου κινδύνου για τηνγεία των παιδιών;

Απάντηση του κ. Byrne εξ ονόματος της Επιτροπής

(12 Οκτωβρίου 2000)

Στις αρχές του έτους η Επιτροπή έλαβε γνώση δημοσιεύματος του τύπου από τις Ηνωμένες Πολιτείες σχετικά με την πιθανή παρουσία αμίαντου και των επονομαζόμενων μεταβατικών ινών 'transitional-fibres' στην σκόνη τάλκης που χρησιμοποιείται για την κατασκευή παιδικών κερομπογιών.

Η Επιτροπή ήλθε έκτοτε σε επαφή με Επιτροπή για την Ασφάλεια των Καταναλωτικών Προϊόντων(CPSC)των Ηνωμένων Πολιτειών για να λάβει ακριβείς πληροφορίες σχετικά με τα δημοσιεύματα αυτά και ιδίως για τα επίπεδα περιεκτικότητας και το είδος των ινών που βρέθηκαν καθώς και το είδος και τις μάρκες των προϊόντων. Η CPSC κοινοποίησε τα προκαταρκτικά της πορίσματα όπως είχαν δημοσιευθεί σε ανακοινωθέν τύπου της εφημερίδας New York Times στις 14 Ιουνίου 2000 στο οποίο αναφέρεται το αξιότιμο μέλος. Η CPSC βρίσκεται στο στάδιο περάτωσης των αποτελεσμάτων της μελέτης και συμφώνησε να αποστείλει αντίγραφο της έκθεσης στην Επιτροπή.

Παράλληλα, η Επιτροπή ενημέρωσε τα μέλη της επιτροπή έκτακτης ανάγκης της οδηγίας του Συμβουλίου 92/59/ΕΟΚ της 29ης Ιουνίου 1992, για τη γενική ασφάλεια των προϊόντων(1) σχετικά με το ενδεχόμενο αυτό πρόβλημα και ζήτησε από τα κράτη μέλη τυχόν σχετικές πληροφορίες που διαθέτουν.

Εάν επικυρωθούν οι πληροφορίες των δημοσιευμάτων, η Επιτροπή θα ενημερώσει τα κράτη μέλη για να εξασφαλιστεί ότι τα προϊόντα που περιέχουν ίνες αμιάντου θαποβληθούν στους δέοντες περιορισμούς κυκλοφορίας στην αγορά σύμφωνα με τις ισχύουσες διατάξεις της οδηγίας του Συμβουλίου 76/769/ΕΟΚ της 27ης Ιουλίου 1976 περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων(2).

(1) ΕΕ L 228 της 11.8.1992.

(2) ΕΕ L 262 της 27.9.1976.